钦定古今图书集成/明伦汇编/氏族典/第024卷 > 冯元常
## 钦定古今图书集成/明伦汇编/氏族典/第024卷 > 冯元常

按《唐书冯元常传》：“元常，相州安阳人。其先盖长乐信
都著姓。曾祖子琮，北齐右仆射。元常举明经及第，调
浚仪尉。高宗时，擢累监察御史、剑南道巡察使，历尚
书左丞。尝密谏帝中官权重，宜少抑。由是为武后所
恶。帝不豫，诏平章百司奏事。武后擅朝。樊文进瑞石，
后暴石朝堂示百官，元常奏石妄伪，不可以示群臣。”
后怒，出为陇州刺史，道徙眉州。剑南有光火盗，元常
喻以恩信，贼相率脱甲面缚。贼平，转广州都督。安南
酋领李嗣仙劫州县，诏元常讨之，贼党多降。元常虽
有功，以拂旨见怨，不录功。凡三徙，终不得至京师，卒
为周兴所陷，下狱死。神龙中，旌其家，大署曰“忠臣之
门。”